Endless Summer Vacation
Endless Summer Vacation – aštuntasis studijinis amerikiečių atlikėjos Miley Cyrus albumas, išleistas 2023 m. kovo 10 d., „Columbia“ įrašų leidyklos. Atlikėja paliko senąją įrašų leidyklą „RCA Records“ neilgai trukus nuo jos praeito albumo „Plastic Hearts“ išleidimo ir 2021 m. pradžioje pradėjo kurti šį darbą. Albumo kūrimo proceso metu taip pat 2022 m. balandį išleistas koncertinis įrašas „Attention: Miley Live“. Pirmasis albumo singlas „Flowers“ išleistas 2023 m. sausio 12, kuris per pirmąsias dvi savaites sumušė muzikos klausymo platformos „Spotify“ rekordus. Taip pat pasiekė „Billboard Hot 100“ reitingo viršūnę ir joje išbuvo aštuonias savaites, tapdamas antruoju Cyrus singlu, pasiekusiu JAV reitingo viršūnę. Daina pasiekė dar 36–erių kitų šalių reitingų viršūnes. Antrasis albumo singlas „River“ pristatytas tų pačių metų kovo 10 d. Albumas susilaukė daugiausia teigiamų kritikų įvertinimų ir buvo komerciškai sėkmingas, debiutavęs trečioje JAV „Billboard 200“ reitingo vietoje. Jungtinėje Karalystėje „Endless Summer Vacation“ debiutavo albumų reitingo viršūnėje, tapdamas antruoju Cyrus įrašu, pasiekusiu šią vietą – prieš tai jai tai pavyko padaryti su 2013 m. išleistu albumu „Bangerz“. Kartu su albumu išleistas dokumentinis koncertinis filmas „Miley Cyrus – Endless Summer Vacation (Backyard Sessions)“, kuriame rodomos gyvai atliekamos įrašo dainos bei pasakojama apie kūrybinį procesą. 2024 m. vykusiuose „Grammy“ apdovanojimuose daina „Flowers“ laimėjo apdovanojimus metų įrašo ir geriausio solinio pop atlikimo kategorijose, taip pat nuominuota metų dainos kategorijoje. Daina „Thousand Miles“ nominuota geriausio grupinio pop atlikimo kategorijoje, o pats albumas – metų albumo ir geriausio vokalinio pop albumo kategorijose.